和韓致光侍郎無題三首十四韻 一
作者：吳融
朝代：唐

paragraphs: 珠佩元消暑，犀簪自辟塵。
揜燈容燕宿，開鏡待雞晨。
去嬾都忘舊，來多未厭新。
每逢憂是夢，長憶故延真。
杏小雙圓壓，山濃兩點嚬。
瘦難勝寶帶，輕欲馭飆輪。
箆鳳金雕翼，釵魚玉鏤鱗。
月明無睡夜，花落斷腸春。
解舞何須楚，能箏可在秦。
怯探同海底，稀遇極天津。
綠柰攀宮豔，青梅弄嶺珍。
管纖銀字咽，梭密錦書勻。
厭勝還隨俗，無疑不避人。
可憐三五夕，娬媚善爲鄰。